Haukur Þrastarson . sunnlenska.is / Guðmundur Karl Íslandsmeistarar Selfoss hófu titilvörn sína í kvöld með frábærum sigri á útivelli gegn FH , 30 - 32 . Leikurinn var jafn framan af en þá kom góður kafli hjá Selfyssingum sem náðu mest fimm marka forskoti , 9 - 14 , en staðan var 13 - 17 í hálfleik . Forskotið hélst svipað fram í seinni hálfleikinn en um hann miðjan skoruðu FH-ingar fimm mörk í röð og jöfnuðu 25 - 25 . Lokakaflinn var æsispennandi en FH klúðraði tveimur sóknum á síðustu þremur mínútunum á meðan Selfyssingar stigu ekki feilspor og tryggðu sér sigurinn . Haukur Þrastarson var frábær í liði Selfoss , skoraði 9/1 mörk og sendi 7 stoðsendingar . Guðni Ingvarsson skoraði 8 mörk og átti frábæra innkomu á línuna , Hergeir Grímsson skoraði 4/2 mörk , Atli Ævar Ingólfsson og Árni Steinn Steinþórsson 3 , Alexander Már Egan og Magnús Öder Einarsson 2 og Guðjón Baldur Ómarsson 1 . Einar Baldvin Baldvinsson varði 12 skot í marki Selfoss og Sölvi Ólafsson 7 , þar af 3 vítaköst . Skeiðamaðurinn Bjarni Ófeigur Valdimarsson var bestur í liði FH og skoraði 8 mörk .